《题朱升之琴鹤遗音卷》
明代·黄衷

断纹掩抑浮云轻，临霞繊吭十二鸣。青皇振蛰水龙泣，雕虎啸壑回飙生。

高山峨峨带寒日，广陵妙散谱不出。崆峒仙骨沦金精，烟交雾净疑毛质。

世徂神物亦乘化，划然惊耳千风下。谁令清绪播人寰，考亭壮岁功名大。

作者简介：明广东南海人，字子和。弘治九年进士。授南京户部主事，监江北诸仓，清查积年侵羡，得粟十余万石。历户部员外郎、湖州知府、晋广西参政，督粮严法绳奸，境内肃然。后抚云南，镇湖广皆有政绩。官至兵部右侍郎。致仕卒，年八十。有《海语》、《矩洲集》等。